***Esošā situācija***

**Ēku energoefektivitātes uzlabošana**

Transports ir lielākais enerģijas galapatērētājs – 30,3% apmērā, savukārt otrs lielākais ir mājsaimniecības – 29,2%. Rūpniecība un būvniecība 2017.gadā bija trešais lielākais enerģijas galapatēriņa sektors – kopējais patēriņš šajā sektorā bija par 5,4 % vairāk nekā 2016. gadā.[[1]](#footnote-2) Ēku sektorā patērētā enerģija veido līdz 40% no visas energobilances, tādēļ ēku sektors ietver ievērojamu potenciālu kopējo energoefektivitātes mērķu sasniegšanā. Ēku fonds[[2]](#footnote-3) kopā sastāda 1.37 milj. ēku ar kopējo platību 204,7 milj. m2. Fonds sadalās divās daļās – dzīvojamās ēkās un nedzīvojamās ēkās. Dzīvojamās ēkas sastāda 367.9 tūkst. ēku ar kopējo platību 90.1 milj m2 (pēc platības 45%) un nedzīvojamās ēkās sastāda 1007.2 tūkst. ēku ar kopējo platību 114.64 milj. m2 (pēc platības 55%), no kurām 33 tūkst. ir ražošanas ēkas.

Lielākajai daļai esošo ēku ir augsts energoresursu patēriņš, un tām ir būtiski zemākas siltumtehniskās īpašības, nekā var nodrošināt ar šobrīd pieejamām tehnoloģijām. Vidējie enerģijas patēriņi apkurei[[3]](#footnote-4) dažāda tipa viendzīvokļa ēkām sastāda – 139 kWh/m2 gadā; daudzdzīvokļu ēkām – 137 kWh/m2 gadā; biroju ēkām – 145 kWh/m2 gadā; izglītības iestāžu ēkām – 147 kWh/m2 gadā; ārstniecības iestāžu ēkām 154 kWh/m2 gadā; viesnīcu un restorānu ēkām – 116 kWh/m2 gadā; sporta iestāžu ēkām – 132 kWh/m2 gadā; vairumtirdzniecības un mazumtirdzniecības ēkām – 102 kWh/m2 gadā, cita veida ēkām – 185 kWh/m2 gadā.

Valsts ēku sektorā[[4]](#footnote-5) (atbilstoši centrālās valdības ēku definīcijai[[5]](#footnote-6)) ir 1245 ēkas, kuru vidējais siltumenerģijas patēriņš apkurei sastāda 126 kWh/m2 gadā. Direktīvas 2012/27/ES 5.panta 5.punktā noteiktajā sarakstā, no kā aprēķināma ikgadējā 3% renovācijas norma, ietilpst 863 ēkas ar vidējo apkures enerģijas patēriņu 140 kWh/m2 gadā, no kurām 2014. – 2020.gada ES fondu plānošanas periodā plānots atjaunot 120 ēkas.

Laika periodā no 2009. gada līdz 2019.gada septembrim daudzdzīvokļu ēku atjaunošanā ieguldīts ES fondu finansējums 105,97 milj.EUR apmērā, atjaunojot 826 ēkas un nodrošinot vidējo siltumenerģijas patēriņu 95,61 kWh/m2 gadā. Savukārt 2014. - 2020. gada ES fondu plānošanas periodā atjaunotas 14 valsts institūciju īpašumā, valdījumā un lietošanā esošās ēkās 6,56 milj.EUR apmērā, nodrošinot vidējo siltumenerģijas patēriņu apkurei 66 kWh/m2 gadā. 2014. - 2020. gada ES fondu plānošanas periodā atjaunotajās ražošanas ēkās siltumenerģijas patēriņš apkurei pēc projekta īstenošanas svārstās no 22,92 kWh/m2 līdz pat 161,34 kWh/m2 gadā, nodrošinot vidējo siltumenerģijas patēriņu 96,72 kWh/m2 gadā.

Latvijā vairāk nekā 70% no visa patērētā siltuma piegādā centralizēti, kur 2018.gadā Latvijā dzīvojamās mājas ar siltumu apgādāja vairāk nekā 633 katlumājas un 175 koģenerācijas stacijas, patērētājiem piegādājot 6998 GWh siltumenerģijas[[6]](#footnote-7). Ēkās galvenokārt tiek izmantota cietā biomasa – 41,5%, centralizētā siltumenerģija – 30,5% un dabasgāze – 8,9%, un energoresursu patēriņš un SEG emisiju apjoms mājsaimniecībās katru gadu palielinās.

**Vēlamā situācija 2030.gadā:**

* *Ēku fondā vidējais siltumenerģijas patēriņš apkurei ir vismaz par 30% mazāks nekā 2020.gadā;*
* *Atjaunotas vismaz 2000 daudzdzīvokļu dzīvojamās ēkas un vismaz 5000 privātmājas, tajās ir uzstādītas ne-emisiju AER tehnoloģijas;*
* *Ir nodrošināta valsts un pašvaldību ēku* energoefektivitātes paaugstināšana;
* Izstrādāts un tiek īstenots dzīvojamā fonda energoefektivitātes paaugstināšanas  *komplekss ilgtermiņa risinājums.*

**Ieguvumi sabiedrībai un tautsaimniecībai**

* *Samazināts energoresursu patēriņš ēkās nodrošina zemākus komunālos rēķinus, gala rezultātā uzlabojas iedzīvotāju maksātspēja*
* *Atjaunojot vai pārbūvējot ēkas, tiek uzlabota ēku vide, palielināta ēku ilgmūžība, uzlabots ēku komforta līmenis un palielināta nekustamā īpašuma vērtība*
* *Ēku atjaunošanas vai pārbūves nodrošina jaunas darbavietas būvniecības sektorā, palielinot valsts budžeta ienākumus, kā arī veicina inovāciju un tehnoloģiju attīstību.*

***Galvenie izaicinājumi***

1) **novecojis ēku fonds** arī īpaši zemu energoefektivitātes līmeni

Vairums neatjaunoto ēku atbilstoši ēku klasifikācijas prasībām šobrīd sasniedz E un F klases ēku prasības. Paredzams, ka tās tiks ekspluatētas vēl ievērojamu laika periodu, līdz ar to aktuāla ir šo ēku pakāpeniska atjaunošana, uzlabojot to energoefektivitāti. Tikai 10-15% no visām dzīvojamajām ēkām Latvijā ir uzceltas pēdējo 10-15 gadu laikā un ir uzskatāmi par moderniem un labā stāvoklī esošiem mājokļiem. Līdz ar to laika posmā no 2020. līdz 2040.gadam sērijveida daudzdzīvokļu māju ekspluatācijas periods būs beidzies un tās sāks palikt neapdzīvojamas.

2) **mazattīstīta jauno dzīvojamo ēku fonda** veidošana

Ēku energoefektivitātes paaugstināšanas pasākumu ietvaros ir jāskata ne tikai esošo ēku renovācijas / siltināšanas pasākumu īstenošanas problemātika, bet arī jānodrošina jauno dzīvojamo ēku būvniecība un jānodrošina tas, ka šīs ēkas atbilst augstākajām ēku energoefektivitātes prasībām. Šobrīd šādas prasības nav stiprinātas, jo ir nepieciešams vērtēt, lai prasību būtiska pastiprināšana nepalielinātu slogu ēku īpašniekiem, kā arī nemazinātu jauno ēku būvniecības interesi.

Tāpat, ņemot vērā Latvijas ekonomikas lielumu un iedzīvotāju skaitu, jau šobrīd ir lielas problēmas nodrošināt nepieciešamo būvniecības nozares kapacitāti un izmaksu nepārtrauktu nepalielināšanos.

3) **neaktīva sabiedrības interese** veikt energoefektivitātes paaugstināšanas pasākumus

Diemžēl sabiedrības interese iesaistīties energoefektivitātes paaugstināšanas pasākumos un nodrošināt sava īpašuma siltināšanu vai komplekso renovāciju ir zema. Bieži vien iedzīvotāji nevēlas iesaistīties tieši birokrātiskā un administratīvā sloga dēļ, jo ES fondu finansējuma atbalsta saņemšanai ir nepieciešams sagatavot liela apjoma dokumentāciju un iesaistīt daudz cilvēku. Tāpat ir nepieciešams nodrošināt lielākās daļas ēku iedzīvotāju piekrišanu, organizēt sapulces, iedzīvotāju izglītošanas un skaidrošanas pasākumus. Tāpēc daudzos gadījumos energoefektivitātes pasākumu īstenošana tiek pārtraukta tieši iedzīvotāju neieinteresētības, nezināšanas un nevēlēšanās iesaistīties dēļ.

***Galvenais rīcības virziens (1. rīcības virziens)***

**Ēku energoefektivitātes paaugstināšana**

***Galvenās rīcības un pasākumi***

1) veicināt **energoresursu patēriņa samazināšanu** valsts ēkās, dzīvojamās ēkās un pašvaldību un publiskās ēkās, kā arī ražošanas **ēkās**

Atbilstoši Direktīvas 2012/27/ES[[7]](#footnote-8) 5.panta 1.punkta prasībām dalībvalstij ir pienākums ik gadu veikt 3% centrālās valdības ēku kopējās platības atjaunošanu. Plāns paredz, ka periodā pēc 2021.gada tiks turpinātas esošās ēku energoefektivitātes paaugstināšanas programma, kur atbalsta sniegšana daudzdzīvokļu ēkām energoefektivitātes pasākumu veikšanai veiksmīgi tiek īstenota jau no 2009.gada. Tāpat plāns paredz piesaistīt privātās investīcijas energoefektivitātes paaugstināšanas projektiem (attīstīts ESKO tirgus), kas dos iespēju kopumā palielināt pieejamo finansējumu ēku atjaunošanai.

Svarīgi atbalstīt energoefektivitātes pasākumus arī pašvaldību ēku sektorā un plāns paredz arī pēc 2021.gada publiskā finansējuma ietvaros varētu īstenot esošu ēku pārbūves vai atjaunošanas, tai skaitā atjaunot individuālās vai lokālās siltumapgādes sistēmas, iegādāties un uzstādīt atjaunojamos energoresursus izmantojošas siltumenerģiju un elektroenerģiju ražojošas iekārtas.

Plāns paredz arī turpmāk īstenot energoefektivitātes paaugstināšanas pasākumus un AER izmantošanas veicināšanas pasākumus rūpniecībā, paredzot esošo rūpnieciskās ražošanas jaudu modernizēšanu, uzstādot energoefektīvākas ražošanas un ražošanu nodrošinošas blakusprocesu iekārtas, kā arī ražošanas ēku un teritoriju sakārtošanu, t.sk., ražošanas teritorijā esošo iekšējo un ārējo inženiertīklu un inženiertehnisko sistēmu nomaiņu pret energoefektīvākām.

2) nodrošināt ēku energoefektivitātes paaugstināšanas pasākumu īstenošanu **privātmājās vai neliela skaita ēku kompleksos**

Līdz šim no valsts puses privātmājas un individuālie kompleksi ir atbalstīti minimālā apjomā. Tomēr, tā kā Latvijā vidēji privātmājas ir būtiski mazāk efektīvas kā daudzdzīvokļu dzīvojamās ēkas, tad ir nepieciešams periodā pēc 2021.gada sniegt arī atbalstu privātmājās veicamajiem energoefektivitātes paaugstināšanas pasākumiem, vienlaikus tiek piedāvāts noteikts obligātu nosacījumu ne-emisiju AER tehnoloģiju uzstādīšanai šajās ēkās energoefektivitātes paaugstināšanas pasākumu īstenošanas laikā. Tā kā minēto pasākumu īstenotāji ir privātpersonas, ir nepieciešams nodrošināt pēc iespējas vienkāršāku pieteikšanās atbalstam procedūru, kur tā tiktu veidota pēc principa “*first come-first serve*” ar iespēju pieteiktie tīmekļa vietnē, kas paredz iespēju pieteikties konkursā rindas kārtībā, to pamatojot ar izdevumu apliecinošiem dokumentiem, ja Latvijas normatīvajos aktos nav noteikts citādi. Tāpat potenciālajiem atbalsta saņēmējiem būtu iespējams administratīvajai palīdzībai izmantot pašvaldību energokonsultantus vai AER vienas pieturas aģentūru. Tāpat iespēju robežās jāizstrādā līdzmaksājuma diversificēšanas nosacījumi, ņemot vērā īpašuma, kurā tiek veikti pasākumi, vērtību un iedzīvotāju maksātspēju, kā arī attiecībā uz apkures iekārtu nomaiņu – esošo gaisa kvalitāti teritorijā.

3) Nodrošināt **ilgtermiņa risinājumus** enerģijas patēriņa mazināšanai Latvijas dzīvojamā fondā

Lai gan plāns ir paredzēts vidējam termiņam, proti, līdz 2030.gadam, tajā paredzēts radīt ilgtermiņa risinājumu dzīvojamo ēku fondam ar nosakāmo mērķi līdz 2050.gadam. Plāns paredz veikt attiecīgus pētījumus un izstrādāt dzīvojamā fonda energoefektivitātes paaugstināšanas kompleksu ilgtermiņa risinājumu, kur 2023.gadā plāns tiks papildināts/aktualizēts ar atrasto risinājumu. Plāna pētījumu un risinājuma izveides finansējums paredzēts esošā budžeta ietvaros.

***Saistītie rīcības virzieni***

1) Energoefektivitātes paaugstināšana un AER tehnoloģiju izmantošanas veicināšana siltumapgādē un aukstumapgādē, un rūpniecībā (2.rīcības virziens), jo uzlabojumi šajā virzienā ietekmē galapatērētāju finansiālos aspektus, primārās enerģijas un siltumnīcefekta gāzu novērtējumu ēkām.

2) Enerģijas pašražošanas un pašpatēriņa veicināšana (4.rīcības virziens), jo uzlabojumi šajā virzienā ietekmē galapatērētāju finansiālos aspektus, primārās enerģijas un SEG novērtējumu ēkām.

3) Nodokļu sistēmas “zaļināšana” un pievilcīguma energoefektivitātei un AER tehnoloģijām uzlabošana (11.rīcības virziens), jo uzlabojumi šajā virzienā ietekmē galapatērētāju finansiālos aspektus, veicina energoefektivitāti kopumā, uzlabo vidi, mazina gaisa piesārņojuma avotus

4) Sabiedrības informēšana, izglītošana un izpratnes veicināšana (12.rīcības virziens).

1. CSP [↑](#footnote-ref-2)
2. Valsts zemes dienesta sniegtie Nekustamā īpašuma valsts kadastra informācijas sistēmas dati uz 2017.gada 1.janvāri. [↑](#footnote-ref-3)
3. Būvniecības informācijas sistēmas Ēku energosertifikātu reģistra apkopojums uz 2019.gada 5. septembri [↑](#footnote-ref-4)
4. Valsts ēku saraksta - tiek apkopoti dati par Valsts institūciju īpašumā, valdījumā un lietošanā esošās ēkām ar kopējo platību virs 250 m2, dati par 2017.gada enerģijas patēriņiem:

<https://www.em.gov.lv/lv/nozares_politika/majokli/eku_energoefektivitate/no_direktivas_2012_27_es_par_energoefektivitati_izrietosas_prasibas/> [↑](#footnote-ref-5)
5. Centrālās valdības ēku definīcija noteikta 2013.gada 2.decembra Ministru kabineta rīkojumā Nr.587 “Par Koncepciju par Eiropas Parlamenta un Padomes 2012.gada 25.oktobra Direktīvas 2012/27/ES par energoefektivitāti, ar ko groza Direktīvas 2009/125/EK un 2010/30/ES un atceļ Direktīvas 2004/8/EK un 2006/32/EK, prasību pārņemšanu normatīvajos aktos [↑](#footnote-ref-6)
6. CSP [↑](#footnote-ref-7)
7. Direktīva 2012/27/ES [↑](#footnote-ref-8)